الحمد لله وصلنا بسلام ونزلنا في مطار جدة الساعة السادسة صباحًا وبدأنا اجراءات الخروج ووصلنا لصالة الخروج وعلى باب المطار لقيت ناس واقفة منتظرة أهلها اللي واصلين، ومن تاني استعدت مشاهد الوصول بين الأحبة والأصدقاء في الأفلام المصرية، وخرجت بجر عربة حمل الشنط وكلي آمال إني ألاقي أخويا واقف شايل بنته اللي شابلة بوكيه ورد، وزوجته ماسكة يافطة مكتوب عليها حمدا لله على السلامة، كانت الشمس طالعة في بدايتها والوقت بدري والجو لطيف، والأجواء ملائمة جدا، فامتلأ وجهي بابتسامة واسعة استعدادا لاستقبال حافل وحضن مطارات، وفجأة وأنا على الباب فوجئت بصوت حاد جاي من جنبي: وائل "أسم اخويا"، فنظرت منزعجة فإذا بأخويا واقف جنبي وأول ما بصيت عليه وشفته مشي وأنا مشيت وراه وجوايا إحساس بالحسرة وخيبة الأمل، فين أحمد حلمي والأستاذة دنيا سمير غانم وفين بوكيه الورد واليافطة، مش كفاية التوك توك الطائر اللي جينا فيه، كمان مفيش حضن مطارات، وسألته فين نشوى والعيال، قالي نايمين في البيت، واتصل بيها في فطار، أجيب فول وطعمية.